Sassa-krisis: ‘Sassa lag vir die hof’Hoofregter Mogoeng Mogoeng. Foto: Flickr/GovernmentZA ŉ Volbank regters van die konstitusionele hof in Johannesburg het Dinsdag uitspraak voorbehou oor ŉ aansoek van die Suid-Afrikaanse agentskap vir maatskaplike sekerheid (Sassa) om hul omstrede kontrak met Cash Paymaster Services (CPS) met ses maande te verleng. “As jy so vroeg as 8 Desember  geweet het dat daar ŉ verlenging van die kontrak rondom die uitbetaling van maatskaplike toelae benodig word, hoekom wag tot Februarie om ŉ aansoek te bring,” het hoofregter Mogoeng Mogoeng gevra. Sassa het aangevoer dat sowat 2,5 miljoen begunstigdes nie hul toelae sal ontvang as die kontrak met CPS nie verleng word nie. Die kontrak wat Sassa met CPS het verval op 31 Maart. Volgens Mogoeng moes Sassa onmiddellik die hof genader het toe daar nog tyd was om ander opsies te oorweeg. Sassa kon nie daarin slaag om vir die hof te verduidelik hoekom die agentskap tot die laaste minuut gewag het voordat hulle die verlenging van die ongeldige CPS kontrak versoek het nie. “Ons spreek ons frustrasie uit omdat daar onwettighede plaasvind terwyl ons toekyk. Dit is asof Sassa en CPS vir ons lag. Dit is net hartseer,” het Mogoeng gesê. Mogoeng het Sassa daarvan beskuldig dat hulle die konstitusionele hof probeer afpers om die verlenging toe te staan. Indien Sassa suksesvol sou wees, sal dié hul tweede verlenging van die kontrak met CPS wees ná verlede jaar se hofbevel waarin die hof gelas het dat Sassa ŉ verlenging van 12 maande van CPS se kontrak toegestaan word. Sassa het in 2012 ŉ kontrak met CPS gesluit om maatskaplike toelaes te betaal, maar dié kontrak is later ongeldig verklaar. Die konstitusionele hof het op 17 Maart 2017 beslis CPS se kontrak met Sassa moet met nog 12 maande verleng word om te voorkom dat die betaling van maatskaplike toelaes onderbreek word. Dít nadat die hof vroeër bevind het die kontrak was onwettig. Die hof het sedertdien ŉ toesighoudende rol in die kwessie ingeneem en het Sassa opdrag gegee om kwartaallikse vorderingsverslae, wat aandui watter stappe hul gedoen het om te verseker die toelae word ná 31 Maart verder betaal, in te dien.